René Skau Björnsson (S), 2000-04-13:
Socialdemokratiet har set frem til det her lovforslag.
Det er et virkelig godt lovforslag med mange nye, positive tiltag i år for belastede familier og truede børn.
Jeg synes også, der er al mulig grund til at rose det arbejde, der er gået forud for lovforslaget.
Lovforslaget er et resultat af et langvarigt og frugtbart samarbejde mellem forskellige organisationer, Folketingets partier og regeringen.
Der har været god tid til at vende hver en sten, og resultatet er absolut blevet godt. Noget af det, som vi i Socialdemokratiet sætter ekstra stor pris på, er, at lovforslaget tager udgangspunkt i barnets bedste, at foranstaltninger skal ske til barnets bedste.
Vi får med forslaget sat barnets rettigheder i fokus, og de kommer til at veje tungere end før, for som lovgivningen ser ud i dag, tages der alt for meget hensyn til forældrene i forhold til barnet.
I fremtiden skal der, når der er konflikt mellem barnets og forældrenes interesser, lægges afgørende vægt på barnets bedste, og det er et stort skridt i den rigtige retning.
Jeg vil gerne fremhæve nogle af enkeltelementerne i lovforslaget, som Socialdemokratiet betragter som væsentlige.
For det første er det godt, at den tidlige indsats styrkes, for det forebygger problemerne i en tidlig fase og sikrer bedre anbringelse af børn.
Den tidlige indsats handler ikke om, at der skal foretages flere fjernelser, men om at de børn, som skal anbringes, sikres en bedre sagsbehandling på et tidligere tidspunkt, ligesom det sikres, at børn fremover får et mere stabilt forløb, når de er anbragt uden for hjemmet.
De har allerede været udsat for meget, og der er ingen grund til, at de kastes rundt mellem forældre, plejefamilier og institutioner.
Det andet gode element, jeg gerne vil fremhæve, er, at vi med dette forslag undgår svingdørsbørnene, der går frem og tilbage mellem forskellige institutioner og plejefamilier, fordi hjemtagelse af frivilligt anbragte børn kan udsættes i op til 3 måneder.
Det vil sige, at forældrene ikke straks kan få barnet hjem, bare fordi det nu lige passer dem.
Der er grusomme eksempler på, at børn i løbet af deres korte liv har boet 10 steder med 10 eller flere forskellige voksenkontakter, og på den måde får barnet ingen mulighed for at skabe følelsesmæssige relationer eller få bare en smule sammenhæng i sin barndom. I dag er det muligt at spille hasard med barnets liv og fremtid, fordi forældrene gentagne gange kan få barnet tilbage fra en plejefamilie.
Det er synd for barnet, hvis det fungerer fint i plejefamilien, er blevet glad for sine plejeforældre og har fået venner i området.
Vi skal undgå, at børn på den måde bliver kastebold for forældrenes skiftende ønsker, og med dette lovforslag er vi godt på vej.
Et tredje element, der absolut skal fremhæves, er de nye regler for efterværn.
Børn fra hjem, hvor denne hjælp ikke er til stede, må have rådene fra anden side.
Det skal vi hjælpe med til, og det er til Socialdemokratiets tilfredshed også indeholdt i lovforslaget.
Endelig skal det nævnes, at kvaliteten af sagsbehandlingen skal øges, og derfor indeholder forslaget også et punkt om at opstille kvalitetsstandarder for sagsbehandlingen i kommunerne.
Der er allerede bevilget penge til efteruddannelse af personalet, der sidder på det her område, og til evaluering af reglerne, og det er tydeligvis et område, der har stor bevågenhed, fordi det gælder børns fremtid.
Jeg vil godt afslutningsvis sige, at selv om dette lovforslag sætter fokus på barnets tarv, bliver forældrene ikke glemt.
Forslaget indebærer, at der fremover skal være et tættere samarbejde mellem sagsbehandleren og forældrene, så begge parter føler sig bedre informeret, og forældre til anbragte børn kan få en støtteperson.
Ved at sikre beskyttelse og omsorg og sikre, at barnets rettigheder som menneske og individ overholdes, følger vi principperne i FN's børnekonvention og reglerne i den europæiske menneskerettighedskonvention, og derfor kan Socialdemokratiet varmt tilslutte sig dette forslag.